ರಾಮಾಯಣದಲ್ಲಿ ಅಯೋಧ್ಯಾ ಪತಿ ಶ್ರೀರಾಮ ಪ್ರಶಂಸಾ

ಅಯೋಧ್ಯಾ ಮಥುರಾ ಮಾಯಾ ಕಾಶೀ ಕಾಂಚಿ ಆವಂತಿಕಾ |

ಪುರೀ ದ್ವಾರವತೀ ಚೈವ ಸಪ್ತೈತೇ ಮೋಕ್ಷದಾಯಿಕಾ ||

ಅಯೋಧ್ಯೆ ಭಾರತದ ಮೋಕ್ಷದಾಯಕ ಸಪ್ತ ಪುಣ್ಯ ಪಾವನ ಕ್ಷೇತ್ರಗಳಲ್ಲಿ ಒಂದು. ಇದು ಕೇವಲ ಹಿಂದೂಗಳಿಗೆ ಮಾತ್ರವಲ್ಲದೆ ಜೈನ ಹಾಗೂ ಬೌದ್ಧರಿಗೂ ಪವಿತ್ರ ಕ್ಷೇತ್ರ. ಋಗ್ವೇದದಲ್ಲಿ ಉಲ್ಲೇಖಗೊಂಡ ಸರಯೂ ನದಿಯ ತೀರದಲ್ಲಿರುವ ಪವಿತ್ರ ಸ್ಥಳವೇ ಅಯೋಧ್ಯಾ . ಹಾಗೆಯೇ ಅಥರ್ವವೇದದಲ್ಲಿ -

" ಅಷ್ಟಾಚಕ್ರ ನವದ್ವಾರಾ ದೇವಾನಾಂ ಪೂರಾಯೋಧ್ಯಾ " ( 10-2-31) - ಅಯೋಧ್ಯಾವು ನಮ್ಮ ದೇಹದ ಕೇಂದ್ರ ಎನಿಸಿದ ಹೃದಯವೇ ಆಗಿದೆ ಎಂದು ವರ್ಣಿಸಲಾಗಿದೆ.

" ಇಕ್ಷ್ವಾಕೂಣಾಮಿಯಂ ಭೂಮಿ: ಸಶೈಲವನಕಾನನಮ್ " ( ರಾಮಾಯಣ 4 - 18 - 6 ) - ಎಂಬಂತೆ ಶ್ರೀರಾಮನು ಉತ್ತರ ಭಾರತದ ಯಾವುದೇ ಒಂದು ಊರಿಗೆ ಸೀಮಿತನಾದವನಲ್ಲ. ಆತನ ಸಾಮ್ರಾಜ್ಯದ ವ್ಯಾಪ್ತಿಯಲ್ಲಿ ಸಮಗ್ರ ಭಾರತದ ಚಿತ್ರಣ ನೋಡಬಹುದು.

ಇಂತಹ ಅಯೋಧ್ಯೆಯ ಪತಿಯಾಗಿದ್ದ ಶ್ರೀರಾಮನ ಚರಿತ್ರೆ ಅಪಾರವಾದುದು. ರಾಮಾಯಣ ರಚಿಸಿದ ವಾಲ್ಮೀಕಿಯು ಬಹುವಿಧವಾಗಿ ಶ್ರೀರಾಮ ವರ್ಣನೆ ಮಾಡಿದ್ದಾರೆ. ಅಂತಹ ವರ್ಣನೆಗಳಲ್ಲಿ ಕೆಲವೊಂದನ್ನು ನೋಡೋಣ.

ಇಕ್ಷ್ವಾಕುವಂಶ ಪ್ರಭವೋ ರಾಮೋ ನಾಮೋ ಜನೈಃ ಶ್ರುತಃ |

ನಿಯತಾತ್ಮಾ ಮಹಾವೀರ್ಯೋ ದ್ಯುತಿಮಾನ್ ಧೃತಿಮಾನ್ ವಶೀ ||

ಇಕ್ಷ್ವಾಕು ವಂಶದಲ್ಲಿ ಜನಿಸಿದ ಆತನನ್ನು ಜನರೆಲ್ಲ ರಾಮನೆಂಬ ಹೆಸರಿನಿಂದ ಕರೆಯುತ್ತಾರೆ. ಈತನು ಇಂದ್ರಿಯಗಳನ್ನು ಜಯಿಸಿದವನು, ಅತ್ಯಂತ ಬಲಶಾಲಿಯೂ , ಪ್ರಕಾಶಮಾನನೂ, ಆನಂದಪರನಾಗಿಯೂ , ಎಲ್ಲವನ್ನೂ ವಶವಾಗಿಟ್ಟುಗೊಂಡವನೂ ಅಂದರೆ ಸರ್ವಕ್ಕೂ ಸ್ವಾಮಿಯಾಗಿರುವವನೂ ಆಗಿದ್ದಾನೆಂದು ಶ್ರೀ ರಾಮನನ್ನು ಇಲ್ಲಿ ವರ್ಣಿಸಲಾಗಿದೆ.

ಹಾಗೆಯೇ ಬುದ್ಧಿವಂತನು , ಸಕಲ ನೀತಿಗಳನ್ನು ಅರಿತಿರುವವನು , ಉತ್ತಮ ವಾಗ್ಮಿಯು, ಉನ್ನತ ಭುಜಗಳನ್ನು ಹೊಂದಿರುವವನು, ಬಲಯುತವಾದ ಬಾಹುಗಳು , ಶಂಖದಂತೆ ರೇಖೆಗಳುಳ್ಳ ಕುತ್ತಿಗೆ ಹೊಂದಿರುವವನು ರಾಮನು ಎಂದು ವಾಲ್ಮೀಕಿಗಳು ಬಣ್ಣಿಸಿದ್ದಾರೆ.

ರಾಮನು ಸಕಲ ಧರ್ಮಗಳನ್ನು ಬಲ್ಲವನು , ಸತ್ಯಸಂಧನು, ಪ್ರಜೆಗಳಿಗೆ ಹಿತವನ್ನು ಬಯಸುವವನು , ಜ್ಞಾನ ಸಂಪನ್ನನೂ , ವೇದ ವೇದಾಂಗಗಳನ್ನೂ ಅರಿತವನು , ವಿಶೇಷವಾಗಿ ಧನುರ್ವೇದದಲ್ಲಿ ನಿಷ್ಣಾತನೂ ಆಗಿದ್ದನು.

ರಾಮನು ಸಕಲ ಶಾಸ್ತ್ರಗಳನ್ನೂ ಬಲ್ಲವನು , ಉತ್ತಮ ಸ್ಮರಣ ಶಕ್ತಿ ಹೊಂದಿರುವವನು , ಅಸಾಧಾರಣ ಬುದ್ದಿ ವಿಕಾಸ ಹೊಂದಿರುವವನು , ಸರ್ವ ಲೋಕಕ್ಕೂ ಪ್ರಿಯನಾಗಿ ಸದ್ಗುಣಿಯಾಗಿ , ಕೆಲಸ ಕಾರ್ಯಗಳಲ್ಲಿ ಕುಶಲತೆ ಹೊಂದಿರುವವನು ಆಗಿದ್ದಾನೆ ಎಂದು ವರ್ಣಿಸಿರುವುದನ್ನು ಕಾಣಬಹುದು.

ನದಿಗಳೆಲ್ಲ ಸಮುದ್ರವನ್ನು ಸೇರುವಂತೆ ಸಜ್ಜನರು ಇವನನ್ನು ಆಶ್ರಯಿಸಿರುವರು. ಈತ ಸಂಸ್ಕಾರವಂತನಾಗಿಯೂ , ಎಲ್ಲರಲ್ಲಿ ಸಮತ್ವಭಾವ ಹೊಂದಿರುವವನು, ಎಲ್ಲರಲ್ಲಿಯೂ ಏಕಪ್ರಕಾರದ ಪ್ರೀತಿಯನ್ನುಂಟುಮಾಡುವವನು ಹಾಗೂ ರೂಪವಂತನಾಗಿರುವವನು ಆಗಿದ್ದಾನೆ ಎಂದು ವರ್ಣಿಸಲಾಗಿದೆ.

ರಾಮನು ತ್ಯಾಗದಲ್ಲಿ ಕುಬೇರನಿಗೆ ಸಮಾನನು, ಸತ್ಯದಲ್ಲಿ ಇನ್ನೊಂದು ಧರ್ಮ ದೇವತೆಯಂತೆ ಇದ್ದಾನೆ . ಸದ್ಗುಣ ಸಂಪನ್ನನೂ , ಪ್ರಜೆಗಳಿಗೆ ಸುಖವನ್ನುಂಟುಮಾಡುವುದರಲ್ಲಿ ಚಂದ್ರನಿಗೆ ಸಮಾನನು , ಕ್ಷಮಾ ಗುಣದಲ್ಲಿ ಭೂಮಿಗೂ, ಬುದ್ಧಿ ಶಕ್ತಿಯಲ್ಲಿ ಬ್ರಹಸ್ಪತಿಗೆ ಸಮಾನನು ಹಾಗೂ ಪರಾಕ್ರಮದಲ್ಲಿ ಸಾಕ್ಷಾತ್ ಇಂದ್ರನಿಗೆ ಸಮಾನನೂ ಆಗಿದ್ದಾನೆ ಎಂದು ವರ್ಣಿಸಲಾಗಿದೆ.

ಮೃದುಶ್ಚ ಸ್ಥಿರಶ್ಚಿತ್ತಸ್ಯ ಸದಾ ಭವ್ಯಾನುಸೂಯಕಃ |

ಪ್ರಿಯವಾದೀ ಚ ಭೂತಾನಾಂ ಸತ್ಯವಾದೀ ಚ ರಾಘವ ||

ರಾಘವನು ಮೃದು ಸ್ವಭಾವದವನು , ಸ್ಥಿರ ಮನಸ್ಸುಳ್ಳವನು , ಸದಾ ಮಂಗಳಕರನು , ಎಲ್ಲ ಜೀವಿಗಳಲ್ಲಿಯೂ ಪ್ರಿಯವಾದುದು ಹಾಗೂ ಸತ್ಯವಾದುದು ಆಗಿರುವ ಮಾತುಗಳನ್ನೇ ನುಡಿಯುವವನು ಆಗಿದ್ದಾನೆ ಎಂದು ವರ್ಣಿಸುವುದನ್ನು ಇಲ್ಲಿ ಕಾಣಬಹುದು.

ರಾಮನು ಅಸ್ತ್ರ ಪ್ರಯೋಗದಲ್ಲಿ ದೇವ ದಾನವರ ಮನುಷ್ಯರಲ್ಲಿಯೇ ಪಂಡಿತನು .

ವೀರ್ಯ ಶೌರ್ಯ ಪರಾಕ್ರಮಗಳಿಂದ ಎಲ್ಲರಿಗೂ ಆನಂದವನ್ನು ನೀಡುವವನು, ಪ್ರಜಾಪಾಲನಾ ತತ್ವವನ್ನು ಅರಿತವನು, ಸದ್ಗುಣಿ, ಸತ್ಯವಂತನು, ಪರಾಕ್ರಮಿ ಆಗಿರುವನು. ದೇವತೆಗಳಿಗೆ ಇಂದ್ರನು ಹೇಗೆ ರಾಜನೋ ಹಾಗೆಯೇ ರಾಮನು ಸಕಲ ಲೋಕಕ್ಕೂ ಅಧಿಪತಿಯಾಗಿರುವನು ಎಂದು ರಾಮಾಯಣದಲ್ಲಿ ವಾಲ್ಮೀಕಿಗಳು ಬಹುವಿಧವಾಗಿ ವರ್ಣಿಸಿದ್ದಾರೆ.

ಇಷ್ಟು ಮಾತ್ರವಲ್ಲದೆ ಇನ್ನೂ ಬಹುವಿಧವಾಗಿರಾಮಾಯಣದ ವಿವಿಧ ಕಾಂಡಗಳಲ್ಲಿ ಶ್ರೀ ರಾಮನನ್ನು ವಾಲ್ಮೀಕಿಗಳು ಬಹು ಸುಂದರವಾಗಿ ವರ್ಣಿಸಿರುವುದನ್ನು ಕಾಣಬಹುದು.

ಒಟ್ಟಾರೆ ಶ್ರೀರಾಮನು ಲೋಕಾಭಿರಾಮನೂ ಆಗಿದ್ದಾನೆ ಎಂದು ತಿಳಿಯಬಹುದು.

ಡಾ.ಪ್ರಸನ್ನಕುಮಾರ ಐತಾಳ್

ಮುಖ್ಯಸ್ಥರು, ಸಂಸ್ಕೃತ ಭಾಷಾ ವಿಭಾಗ.

ಎಸ್ ಡಿ ಎಂ ಪಿಯು ಕಾಲೇಜು

ಉಜಿರೆ

ಸಂಸ್ಕೃತಕ್ಕೆ ಎರಡನೆಯ ಜ್ಞಾನಪೀಠ ಪ್ರಶಸ್ತಿಯ ಗರಿ

ಜ್ಞಾನಪೀಠ ಪ್ರಶಸ್ತಿಯು ಭಾರತೀಯ ಭಾಷೆಗಳ ಸಾಹಿತಿಗಳಿಗೆ ಸಲ್ಲುವ ಅತ್ಯಂತ ಪ್ರತಿಷ್ಠಿತ ಪ್ರಶಸ್ತಿ.ಈ ಪ್ರಶಸ್ತಿಯು ಭಾರತದ ಸಂವಿಧಾನದ ಎಂಟನೇ ಅನುಸೂಚಿಗಳಲ್ಲಿ ಉಲ್ಲೇಖವಾಗಿರುವ 22 ಭಾಷೆಗಳಿಗೆ ಸಂಬಂಧಿಸಿದಂತೆ ಅತ್ಯುತ್ತಮ ಸಾಹಿತ್ಯ ಕೃತಿಯನ್ನು ಅಥವಾ ಸಮಗ್ರ ಸಾಹಿತ್ಯದ ಕೊಡುಗೆಯನ್ನು ನೀಡಿದ ಭಾರತೀಯ ಸಾಹಿತಿಗೆ ನೀಡುವ ಪ್ರಶಸ್ತಿಯಾಗಿದೆ.

ಈ ಪ್ರಶಸ್ತಿಯನ್ನು ಕೇಂದ್ರ ಸರಕಾರ ನೀಡುತ್ತದೆ ಎಂಬ ತಪ್ಪು ಕಲ್ಪನೆಯೂ ಸಹ ಜನರಲ್ಲಿ ವ್ಯಾಪಕವಾಗಿ ಹರಡಿದೆ. ವಾಸ್ತವದಲ್ಲಿ ಈ ಪ್ರಶಸ್ತಿಯನ್ನು ನೀಡುವವರು ಜ್ಞಾನಪೀಠ ಟ್ರಸ್ಟ್. ಟೈಂಸ್ ಆಫ್ ಇಂಡಿಯಾದ ಒಡೆತನವನ್ನು ಹೊಂದಿರುವ ಜೈನ್ ಕುಟುಂಬ ಜ್ಞಾನಪೀಠ ಟ್ರಸ್ಟ್ ನ ಸ್ಥಾಪಕರು. ಈ ಟ್ರಸ್ಟ್ ಇಂದ 1965 ರಲ್ಲಿ ಮಲಯಾಳಂ ಭಾಷೆಯ ಸಾಹಿತಿ ಜಿ. ಶಂಕರ್ ಕುರುಪ್ ಅವರಿಗೆ ಮೊದಲ ಜ್ಞಾನಪೀಠ ಪ್ರಶಸ್ತಿ ನೀಡಲಾಗಿತ್ತು.

ಈವರೆಗೆ ಹಿಂದಿ ಸಾಹಿತಿಗಳು ಹನ್ನೊಂದು ಪ್ರಶಸ್ತಿಗಳನ್ನು ಪಡೆದು ಅತಿ ಹೆಚ್ಚು ಜ್ಞಾನಪೀಠ ಪ್ರಶಸ್ತಿ ಪಡೆದ ಭಾಷೆಯನ್ನಾಗಿ ಮಾಡಿದ್ದಾರೆ. ಕನ್ನಡ ಭಾಷೆಯು ಎಂಟು ಪ್ರಶಸ್ತಿಯನ್ನು ಪಡೆದು ಎರಡನೆ ಸ್ಥಾನದಲ್ಲಿದೆ.

ಸಂಸ್ಕೃತ ಭಾಷಾ ಸಾಹಿತ್ಯದಲ್ಲಿ ಇಲ್ಲಿಯ ವರೆಗೆ ಪ್ರೊ. ಸತ್ಯವ್ರತ ಶಾಸ್ತ್ರಿ ಅವರು 2006 ರ ಜ್ಞಾನಪೀಠ ಪ್ರಶಸ್ತಿ ವಿಜೇತ ಪ್ರಥಮ ಸಾಹಿತಿ ಆಗಿದ್ದರು. ಸತ್ಯವ್ರತ ಶಾಸ್ತ್ರಿ ಸಂಸ್ಕೃತದ ಒಬ್ಬ ವಿದ್ವಾಂಸರು. ಅವರು ನವದೆಹಲಿಯ ಜವಾಹರಲಾಲ್ ನೆಹರು ವಿಶ್ವವಿದ್ಯಾನಿಲಯದಲ್ಲಿನ ಸಂಸ್ಕೃತ ಅಧ್ಯಯನದ ವಿಶೇಷ ಕೇಂದ್ರದಲ್ಲಿ ಗೌರವ ಪ್ರಾಧ್ಯಾಪಕರು. ಅವರು ಸಂಸ್ಕೃತದಲ್ಲಿ ಅನೇಕ ಕಾವ್ಯಕೃತಿಗಳನ್ನು ರಚಿಸಿದ್ದಾರೆ. ಅರ್ಹವಾಗಿಯೇ ಇವರಿಗೆ 2006 ನೆಯ ಸಾಲಿನ ಜ್ಞಾನಪೀಠ ಪ್ರಶಸ್ತಿಯನ್ನು 2008 ನೆಯ ಇಸವಿಯಲ್ಲಿ ನೀಡಿ ಗೌರವಿಸಲಾಗಿತ್ತು.

ಈ ವರ್ಷ 2023 ರ ಸಾಲಿಗಾಗಿ ಸಂಸ್ಕೃತ ವಿದ್ವಾಂಸ ರಾಮಭದ್ರಾಚಾರ್ಯ ಅವರನ್ನು ಜ್ಞಾನಪೀಠ ಪ್ರಶಸ್ತಿಗೆ ಆಯ್ಕೆ ಮಾಡಲಾಗಿದೆ. ಉರ್ದು ಕವಿ ಗುಲ್ಜಾರ್ ಮತ್ತು ಸಂಸ್ಕೃತ ವಿದ್ವಾಂಸ ಜಗದ್ಗುರು ರಾಮಭದ್ರಾಚಾರ್ಯ ಅವರು 58ನೇ ಜ್ಞಾನಪೀಠ ಪ್ರಶಸ್ತಿಗೆ ಭಾಜನರಾಗಿದ್ದಾರೆ.

ಚಿತ್ರಕೂಟದಲ್ಲಿ ತುಳಸಿ ಪೀಠದ ಸಂಸ್ಥಾಪಕ ಮತ್ತು ಮುಖ್ಯಸ್ಥರಾದ ರಾಮಭದ್ರಾಚಾರ್ಯರು ಹೆಸರಾಂತ ಹಿಂದೂ ಆಧ್ಯಾತ್ಮಿಕ ನಾಯಕ, ಶಿಕ್ಷಣತಜ್ಞ ಮತ್ತು ನಾಲ್ಕು ಮಹಾಕಾವ್ಯಗಳು ಸೇರಿದಂತೆ 240 ಕ್ಕೂ ಹೆಚ್ಚು ಗ್ರಂಥಗಳು ಮತ್ತು ಪಠ್ಯಗಳ ಬರಹಗಾರರಾಗಿದ್ದಾರೆ.

ಇವರು ಹುಟ್ಟಿದ್ದು 1950ರಲ್ಲಿ. ಹುಟ್ಟೂರು ಉತ್ತರಪ್ರದೇಶದ ಜೌನ್‌ಪುರದ ಖಾಂಡಿ ಖುದ್‌ರ್‍ ಗ್ರಾಮದಲ್ಲಿ. ಎರಡು ತಿಂಗಳು ಶಿಶುವಾಗಿದ್ದಾಗಲೇ ಕಣ್ಣಿನಲ್ಲಿ ಟ್ರಕೋಮ (ರೆಪ್ಪೆಯ ಒಳಭಾಗದಲ್ಲಿ ಗುಳ್ಳೆಗಳು) ಕಾಣಿಸಿಕೊಂಡಿತು. ಹಳ್ಳಿ ವೈದ್ಯೆಯೊಬ್ಬರು ಕಣ್ಣಿಗೆ ಯಾವುದೋ ಮಿಶ್ರಣ ಹಾಕಿದ್ದರಿಂದ ಕಣ್ಣುಗಳು ಶಾಶ್ವತವಾಗಿ ನಿಸ್ತೇಜವಾದವು. ಅಲ್ಲಿಂದ ಅವರು ಶಾಶ್ವತ ಕುರುಡರಾದರು. ಆದರೆ ಛಲ ಮಾತ್ರ ಬಿಡಲಿಲ್ಲ.

ರಮಾನಂದ ಪಂಥದ ಪ್ರಸ್ತುತ ನಾಲ್ವರು ಜಗದ್ಗುರು ರಮಾನಂದಾಚಾರ್ಯರಲ್ಲಿ ರಾಮಭದ್ರಾಚಾರ್ಯರು ಒಬ್ಬರು ಮತ್ತು 1982 ರಿಂದ ಈ ಸ್ಥಾನವನ್ನು ಹೊಂದಿದ್ದಾರೆ.

ಇವರು 22 ಭಾಷೆಗಳನ್ನು ಮಾತನಾಡುವ ಬಹುಭಾಷಾ ಕೋವಿದರು.

ರಾಮಭದ್ರಾಚಾರ್ಯರು ಸಂಸ್ಕೃತ, ಹಿಂದಿ, ಅವಧಿ ಮತ್ತು ಮೈಥಿಲಿ ಸೇರಿದಂತೆ ಹಲವಾರು ಭಾರತೀಯ ಭಾಷೆಗಳಲ್ಲಿ ಕವಿ ಮತ್ತು ಬರಹಗಾರರಾಗಿದ್ದಾರೆ.ನಾಲ್ಕು ಮಹಾಕಾವ್ಯಗಳು (ಸಂಸ್ಕೃತದಲ್ಲಿ ಎರಡು ಮತ್ತು ಹಿಂದಿಯಲ್ಲಿ ಎರಡು), ರಾಮಚರಿತಮಾನಸದ ಬಗ್ಗೆ ಹಿಂದಿ ವ್ಯಾಖ್ಯಾನ, ಅಷ್ಟಾಧ್ಯಾಯಿಯ ಬಗ್ಗೆ ಕಾವ್ಯಾತ್ಮಕ ಸಂಸ್ಕೃತ ವ್ಯಾಖ್ಯಾನ ಮತ್ತು ಪ್ರಸ್ಥಾನತ್ರಯಿ (ಬ್ರಹ್ಮಸೂತ್ರ, ಭಗವದ್ಗೀತೆ ಮತ್ತು ಉಪನಿಷತ್ತುಗಳು) ವ್ಯಾಖ್ಯಾನ ಸೇರಿದಂತೆ 240 ಕ್ಕೂ ಹೆಚ್ಚು ಕೃತಿಗಳನ್ನು ಬರೆದಿದ್ದಾರೆ.

2015 ರಲ್ಲಿ ಅವರು ಪದ್ಮವಿಭೂಷಣ ಪ್ರಶಸ್ತಿಯನ್ನು ಪಡೆದಿದ್ದರು.

ಡಾ.ಪ್ರಸನ್ನಕುಮಾರ ಐತಾಳ್ ,

ಮುಖ್ಯಸ್ಥರು , ಸಂಸ್ಕೃತ ಭಾಷಾ ವಿಭಾಗ, ಎಸ್ ಡಿ ಎಂ ಪದವಿಪೂರ್ವ ಕಾಲೇಜು, ಉಜಿರೆ.