ನುಂಗಲೂ ಆಗದ,ಉಗುಳಲೂ ಆಗದ ಸಂಧಿಗ್ದ ಸ್ಥಿತಿಯಲ್ಲಿ ಅಧ್ಯಾಪನ ವೃತ್ತಿ:

ಬಿಸಿ ತುಪ್ಪದ ಕುರಿತು ನಮ್ಮಲ್ಲಿ ಒಂದು ಪ್ರಸಿದ್ಧವಾದ ಜನಜನಿತ ಮಾತಿದೆ.ಅದೇನೆಂದರೆ ಬಿಸಿ ತುಪ್ಪವನ್ನು ಬಾಯಲ್ಲಿಟ್ಟು ನುಂಗಿದರೆ ಗಂಟಲು ಸುಡುತ್ತದೆ,ಅದೇ ಗಂಟಲು ಸುಡುತ್ತದೆ ಎಂದು ಉಗುಳಲು ಹೋದರೆ ಅಮೂಲ್ಯವಾದ ತುಪ್ಪ ಸುಮ್ಮನೆ ವ್ಯರ್ಥವಾಗುತ್ತದೆ.ಈ ಮಾತು ಕೆಲುವೊಮ್ಮೆ ಕೆಲುವೊಂದು ಸನ್ನಿವೇಷಕ್ಕೆ ಸಾಂದರ್ಭಿಕವಾಗಿ ಆಡಿದರೂ ಮಾತಿನ ತಾತ್ಪರ್ಯ ಬಹಳ ಒಳಾರ್ಥವನ್ನು ಹೊಂದಿರುತ್ತದೆ.

ಅಧ್ಯಾಪನ ಎಂಬುದು ಕೆಲವರ ದೃಷ್ಟಿಯಲ್ಲಿ ಒಂದು ವೃತ್ತಿಯಾದರೆ, ಬಹುತೇಕರಿಗೆ ಅದು ವೃತ್ತಿಯಲ್ಲ,ತಮ್ಮಲ್ಲಿರುವ ಜ್ಞಾನ ಸುಧೆಯನ್ನು ಇನ್ನೊಬ್ಬರಲ್ಲಿ ಪ್ರವಹಿಸುವಂತೆ ಮಾಡುವ ಶ್ರೇಷ್ಟ ಕಾಯಕ.ಅಜ್ಞಾನದಿಂದ ಜ್ಞಾನದೆಡೆಗೆ ಕರೆದೊಯ್ಯುವುದರ ಜೊತೆಗೆ ತಪ್ಪು-ಒಪ್ಪುಗಳನ್ನೂ ಮನವರಿಕೆ ಮಾಡಿಸುವ ಒಬ್ಬ ಜವಾಬ್ಧಾರಿಯುತ ವ್ಯಕ್ತಿತ್ವದ ಸಾಕಾರಮೂರ್ತಿ ಎಂದರೆ ಅದು ಅಧ್ಯಾಪನ ವೃತ್ತಿಯಲ್ಲಿರುವ ಓರ್ವ ಗುರು."ಹರ ಮುನಿದರೂ ಗುರು ಕಾಯ್ವ" ಎಂಬ ಮಾತು ಗುರುವಿನ ಮಹತ್ವವನ್ನು ಸಾರುತ್ತದೆ.ಆದರೆ ಇಂದು ಆ ಗುರುವಿನ ಅಸ್ಥಿತ್ವಕ್ಕೆ ಧಕ್ಕೆ ಬರುವಂತಹ ಎಷ್ಟೋ ಅಹಿತಕರ ಘಟನೆಗಳನ್ನು ನಾವು ಕೇಳುತ್ತಿದ್ದೇವೆ,ನೋಡುತ್ತಿದ್ದೇವೆ.

ಒಬ್ಬ ಶಿಕ್ಷಕನ ಕೆಲಸ ಕೇವಲ ಪಠ್ಯಕ್ರಮದಲ್ಲಿರುವ ಪಾಠವನ್ನು ಸಕಾಲಕ್ಕೆ ಮುಗಿಸುವುದಷ್ಟೇ ಅಲ್ಲ.ತನ್ನಲ್ಲಿ ವಿದ್ಯಾರ್ಥಿರೂಪಿಯಾಗಿ ಬಂದ ಒಂದು ಆಕಾರ ರಹಿತ ಶಿಲೆಯನ್ನು ಸರ್ವರೂ ಮೆಚ್ಚುವಂತ ಆಕಾರ ಸಹಿತವಾದ ಸುಂದರ ಕೆತ್ತನೆಯನ್ನು ಮಾಡುವುದೂ ಒರ್ವ ಶಿಕ್ಷಕನ ಕೆಲಸ.ಆದರೆ ಶಿಲೆಯನ್ನು ಕಲೆಯಾಗಿ ಪರಿವರ್ತಿಸಬೇಕಾದರೆ ಉಳಿಯ ಪೆಟ್ಟು ಸಹಜ.ಅಂದರೆ ಒರ್ವ ವಿದ್ಯಾರ್ಥಿಯನ್ನು ಸಮಾಜ ಒಪ್ಪುವ ರೀತಿ ನಾಗರೀಕನನ್ನಾಗಿ ಮಾಡಬೇಕಾದರೆ ತಿದ್ದಿ-ತೀಡುವುದು ಸಹಜ.ಆದರೆ ಇಂದು ಶಿಕ್ಷಕರು ವಿದ್ಯಾರ್ಥಿಗಳು ತಪ್ಪು ದಾರಿಯಲ್ಲಿ ನಡೆದಾಗ ನೀನು ಮಾಡಿದ್ದು ತಪ್ಪು ಎಂದು ಮಾತನಾಡುವುದೇ ದೊಡ್ಡ ಅಪರಾಧವಾಗುವಂತಹ ಸನ್ನಿವೇಷ ನಿರ್ಮಾಣವಾಗುತ್ತಿರುವುದು ತೀರಾ ಆತಂಕ್ಕೆ ಕಾರಣವಾಗಿದೆ.

ಗಿಡವಾಗಿ ಬಗ್ಗದ್ದು ಮರವಾಗಿ ಬಗ್ಗೀತೇ ಎಂಬ ಮಾತಿನಂತೆ ಚಿಕ್ಕ ವಯಸ್ಸಿನಲ್ಲಿ ಕಲಿಯದ ಸನ್ನಡತೆ ಬೆಳೆದು ನಿಂತ ಮೇಲೆ ಬರುತ್ತದಯೇ? ಖಂಡಿತ ಸಾಧ್ಯವಿಲ್ಲ.ವಿದ್ಯಾರ್ಜನ ಹಂತದಲ್ಲಿರುವಾಗಲೇ ವಿದ್ಯೆಯ ಜೊತೆಗೆ ಸರಿಯಾದ ಸಂಸ್ಕಾರವೂ ಅಗತ್ಯ.ವಿದ್ಯಾರ್ಥಿಗಳು ದಾರಿ ತಪ್ಪಿದಾಗ ಅವರನ್ನು ಸರಿ ದಾರಿಯಲ್ಲಿ ಕರೆದುಕೊಂಡು ಹೋಗುವ ಜವಾಬ್ಧಾರಿ ಶಿಕ್ಷಕರದ್ದು.ಆ ನಿಟ್ಟಿನಲ್ಲಿ ತನ್ನ ವಿದ್ಯಾರ್ಥಿ ತಪ್ಪು ದಾರಿ ಹಿಡಿದಾಗ ಅದನ್ನು ಸರಿ ಪಡಿಸಲು ಆ ಶಿಕ್ಷಕರಿಗೆ ಖಂಡಿತಾ ಹಕ್ಕಿದೆ.ಆದರೆ ಇಂದಿನ ಪರಿಸ್ಥಿತಿಯಲ್ಲಿ ಶಿಕ್ಷಕರಿಗೆ ಎನೂ ಮಾತನಾಡದ ಪರಿಸ್ಥಿತಿ ಉದ್ಭವವಾಗುವಂತಹ ಅನೇಕ ಅಹಿತಕರ ಘಟನಾವಳಿಗಳು ಕಂಡುಬರುತ್ತಿದೆ.

ಇತ್ತೀಚಿಗೆ ನನ್ನ ಆತ್ಮೀಯರೊಬ್ಬರು ಸಿಕ್ಕಾಗ ಹೀಗೆ ಕುಶಲೋಪರಿ ಮಾತನಾಡುತ್ತಿದ್ದಾಗ ಅವರು ತನ್ನ ವೃತ್ತಿ ಜೀವನದ ಒಂದು ಕರಾಳ ಘಟನೆಯ ಬಗ್ಗೆ ಹೇಳಿಕೊಳ್ಳುತ್ತಿದ್ದರು.ಅವರ ಓರ್ವ ವಿದ್ಯಾರ್ಥಿ ಸರಿಯಾಗಿ ತರಗತಿಗೆ ಹಾಗೂ ಪರೀಕ್ಷೆಗಳಿಗೆ ಹಾಜಾರಾಗುತ್ತಿರಲಿಲ್ಲ ಎಂಬ ಕಾರಣಕ್ಕೆ ಒಂದು ದಿನ ಕರೆದು ಸ್ವಲ್ಪ ಬೈದು ಅದೂ ತೀರಾ ಸಾತ್ವಿಕ ಭಾಷೆಯಲ್ಲಿಯೇ ತಿಳುವಳಿಕೆ ಹೇಳಿದ್ದರಂತೆ.ಇದಾಗಿ ಎರಡು ದಿನಗಳ ಬಳಿಕ ಅವರ ಕಾಲೇಜಿನ ಪ್ರಾಂಶುಪಾಲರು ಅವರನ್ನು ಕರೆದು ನೇರವಾಗಿ ನಮ್ಮ ಕಾಲೇಜಿನಲ್ಲಿ ಇನ್ನು ಮುಂದೆ ನಿಮ್ಮ ಸೇವೆಯ ಅಗತ್ಯತೆ ಇಲ್ಲ,ನೀವು ರಾಜೀನಾಮೆ ಕೊಟ್ಟು ಬೇರೆ ದಾರಿ ನೋಡಿಕೊಳ್ಳಿ ಎಂದರಂತೆ.ಇವರಿಗೆ ಎನೂ ಅರ್ಥವಾಗಲಿಲ್ಲ,ಯಾಕೆ? ಏನು ಕಾರಣ? ಎಂಬ ಗೊಂದಲದ ಒಟ್ಟಿಗೆ ಆಘಾತ ಬೇರೆ.ಕೊನೆಗೂ ಅವರು ಕಂಡು ಕೊಂಡ ಕಾರಣ ಎಂದರೆ ,ಎರಡು ದಿನದ ಹಿಂದೆ ತಾನು ಸಾತ್ವಿಕವಾಗಿ ಬೈದು ತಿಳುವಳಿಕೆ ಹೇಳಿದ್ಧ ಹುಡುಗ/ಕುಟುಂಬಸ್ಥರೇ ಕಾರಣರಾಗಿದ್ದರು.ಇವರ ಮೇಲೇ ಮಾನಸಿಕ ಹಾಗೂ ದೈಹಿಕ ದೌರ್ಜನ್ಯದ ಆಪಾದನೆ ಹೊರಿಸಿ ಅದಕ್ಕೆ ಬೇಕಾದ ಎಲ್ಲಾ ಪೂರಕ ವ್ಯವಸ್ಥೆಯನ್ನೂ ಮಾಡಿ ಪ್ರಾಂಶುಪಾಲರ ಮೂಲಕ ಇವರ ವೃತ್ತಿಗೇ ಸಂಚಕಾರ ತರುವಷ್ಟರಮಟ್ಟಿಗೆ ವಿದ್ಯಾರ್ಥಿ ಹಾಗೂ ಪಾಲಕರ ಪ್ರಭಾವ ಬೀರಿತ್ತು.

ಇದು ಕೇವಲ ಒಂದು ಉದಾಹರಣೆ ಅಷ್ಟೇ.ಇಂತಹ ಅನೇಕ ಇದಕ್ಕಿಂತಲೂ ಘೋರವಾದ ಉದಾಹರಣೆಗಳನ್ನು ನಾವು ಕೇಳಿ/ನೋಡಿರುತ್ತೇವೆ.ಶಿಕ್ಷಕರ ಮೇಲೆ ದೌರ್ಜನ್ಯದ ಆಪಾದನೆ,ಶಿಕ್ಷಕರ ವಿರುದ್ಧ ಪ್ರತಿಭಟನೆ ಹಾಗೂ ಇನ್ನಿತರ ವಿಧದಲ್ಲಿ ಶಿಕ್ಷಕರನ್ನು ಬಲಿಪಶು ಮಾಡುವ ಎಲ್ಲಾ ವಿಧಾನಗಳನ್ನು ವಿದ್ಯಾರ್ಥಿಗಳು ಹಾಗೂ ಅವರ ಪಾಲಕರೆನಿಸಿಕೊಂಡವರು ಕರಗತ ಮಾಡಿಕೊಂಡಿದ್ದಾರೆ.ಎಷ್ಟೋ ಪಾಲಕರಿಗೆ ತಮ್ಮ ಮಕ್ಕಳು ಮಾಡಿದ್ದು ಎಲ್ಲವೂ ಸರಿಯೇ ಎಂಬ ಮೂಢನಂಬಿಕೆ ಅಥವಾ ತಮ್ಮ ಮಕ್ಕಳು ಏನು ಮಾಡಿದರೂ ಯಾರೂ ಅವರನ್ನು ಪ್ರಶ್ನಿಸಬಾರದು ಎಂಬ ಮನೋಧಾರಣೆಯೂ ಇರುತ್ತದೆ.ಅದಕ್ಕಿಂತಲೂ ತೀರ ಆತಂಕಕಾರಿ ವಿಷಯವೆಂದರೆ ಎಸ್ಟೋ ಪಾಲಕರು ತಮ್ಮ ಮಕ್ಕಳ ಎದುರಿನಲ್ಲಿಯೇ ಶಿಕ್ಷಕರಿಗೆ ತಾವೇ ಅವಾಚ್ಯವಾಗಿ ಬೈಯುವ,ನಿಂದಿಸುವ ಅಥವಾ ಬೇದರಿಕೆ ಹಾಕುವ ಘಟನಾವಳಿಗಳೂ ನಡೆಯುತ್ತಿದೆ.

ಇವತ್ತಿನ ಎಸ್ಟೋ ಕಾನೂನುಗಳೂ ಸಹ ವಿದ್ಯಾರ್ಥಿಗಳಿಂದ ದುರ್ಬಳಕೆ ಆಗಿ ಶಿಕ್ಷಕರಿಗೆ/ಶಿಕ್ಷಕ ವೃತ್ತಿಗೆ ಮುಳುವಾಗುತ್ತಿದೆ.ಎಲ್ಲಾ ಪಾಲಕರಿಗೂ ತಮ್ಮ ಮಕ್ಕಳು ಚೆನ್ನಗಿ ಓದಬೇಕು,ಮುಂದೆ ಒಳ್ಳೆಯ ಹುದ್ದೆ ಪಡೆಯಬೇಕು ಎಂಬ ಕನಸು,ಮನಸ್ಸು ಎಲ್ಲಾ ಇರುವುದು ಸಹಜವಾದರೂ ಅಷ್ಟೇ ಸುಸಂಸ್ಕೃತನಾಗಿ ಬೆಳೆಯಬೇಕು ಎಂಬ ಮನಸ್ಸೂ ಬೇಕಾಗುತ್ತದೆ.

ಹೀಗಿತ್ತು ಅಲ್ಲವೇ:

ಸ್ವಲ್ಪ ಕಾಲವನ್ನು ಹಿಂದೆ ತಿರುಗಿಸಿ ನೋಡಿದರೆ (ಕೇವಲ ಹದಿನೈದರಿಂದ ಇಪ್ಪತ್ತು ವರುಷಗಳ ಹಿಂದೆ) ನಾವೆಲ್ಲ ಶಾಲೆ ಕಲಿಯುತ್ತಿದ್ದ ಸಂದರ್ಭ ತಪ್ಪಿಗೆ ತಕ್ಕ ಶಿಕ್ಷೆ ಇದ್ದೇ ಇರುತ್ತಿತ್ತು.ಅದೂ ಎಂತಹ ಶಿಕ್ಷೆ ಎಂದರೆ ಬೆತ್ತ ಅಥವಾ ನುಕ್ಕಿಗಿಡದ ಸೆಳೆಯಿಂದ ಛಡಿಯೇಟು.ಹೊಡೆತ ಬೀಳುತ್ತದೆ ಎಂಬ ಭಯದಲ್ಲಿಯೇ ವಿದ್ಯಾರ್ಥಿ ತನ್ನ ಪಾಡಿಗೆ ತಾನು ತನ್ನ ಕೆಲಸವನ್ನು ಅಚ್ಚು-ಕಟ್ಟಾಗಿ ಮುಗಿಸಿ ಯಾವುದೇ ಅನಾವಶ್ಯಕ ,ಬೇಡದ ಕೆಲಸ ಕಾರ್ಯಗಳತ್ತ ತಲೆ ಹಾಕುತ್ತಿರಲಿಲ್ಲ.ಒಂದು ವೇಳೆ ಶಾಲೆಯಲ್ಲಿ ಶಿಕ್ಷಕರು ಹೊಡೆದರು ಎಂದು ಮನೆಯಲ್ಲಿ ಬಂದು ಹೇಳಿದರೆ ತಂದೆ-ತಾಯಿಯಿಂದಲೂ ಅದೇ ಆಗುತ್ತಿತ್ತು.ತಂದೆ ತಾಯಿಯರೂ ಸಹ ಶಿಕ್ಷಕರಿಗೆ ತಮ್ಮ ಮಕ್ಕಳು ತಪ್ಪಿ ನಡೆದಾಗ ತಿದ್ದಿ ನಡೆಯಲು ಕೊಡುವ ಶಿಕ್ಷೆಯನ್ನು ಸ್ವೀಕರಿಸುವುದರ ಜೊತೆಗೆ ತಾವೂ ಸಹ ಶಿಕ್ಷೆಯ ಮೂಲಕ ತಮ್ಮ ಮಕ್ಕಳು ಇನ್ನು ಮುಂದೆ ತಪ್ಪು ದಾರಿಯಲ್ಲಿಯೇ ನಡಯದ ಹಾಗೆ ಪರಿವರ್ತಿಸಿ ಬಿಡುತ್ತಿದ್ದರು.

ಸುಮ್ಮನೇ ಹೇಳಿದ್ದಾರೆಯೇ “ಛಡಿ ಛಂ ಛಂ ವಿದ್ಯಾ ಘಂ ಘಂ” ಎಂದು…..

ಮುಗಿಸುವ ಮುನ್ನ:

ಯಾವುದೇ ಶಿಕ್ಷಕರಿಗೂ ಯಾವುದೇ ವಿದ್ಯಾರ್ಥಿಯ ಮೇಲೆ ಪೂರ್ವಾಗ್ರಹ ಪೀಡಿತ ಮನಸ್ಥಿತಿ ಇರುವುದಿಲ್ಲ.ಏನೇ ಬೈದರೂ,ಶಿಕ್ಷೆ ಕೊಟ್ಟರೂ ಅದು ತನ್ನ ವಿದ್ಯಾರ್ಥಿಯನ್ನು ಒಳ್ಳೆಯ ದಾರಿಗೆ ತರುವ ಪ್ರಯತ್ನವಷ್ಟೇ ಹೊರತು ವಿಕೃತ ಮನಸ್ಥಿತಿಯಲ್ಲ ಅಥವಾ ತಾನೊಬ್ಬ ಕಟುಕ ಎಂದು ತೋರ್ಪಡಿಸಿಕೊಳ್ಳುವ ಹುಚ್ಚು ಮನಸ್ಥಿಯಂತೂ ಖಂಡಿತ ಅಲ್ಲವೇ ಅಲ್ಲ.

ಮೊದಲೇ ಹೇಳಿದಂತೆ ಆಕಾರವಿಲ್ಲದ ಶಿಲೆಯೊಂದು ಕಲೆಯಾಗಿ ಅರಳಬೇಕಾದರೆ ಶಿಲ್ಪಿಯ ಉಳಿಯಿಂದ ಶಿಕ್ಷೆ ಅನುಭವಿಸಲೇಬೇಕು ಅಲ್ಲವೇ? ಇದರ್ಥ ಇಷ್ಟೇ..ಎಲ್ಲಿ ಸರಿಯಾದ ಶಿಕ್ಷೆ ಇಲ್ಲವೋ ಅಲ್ಲಿ ಸರಿಯಾದ ಶಿಕ್ಷಣ ದೊರೆಯದು.ತಿದ್ದಿ ತೀಡಬೇಕಾದ ಶಿಕ್ಷಕನ ಆತ್ಮ ವಿಶ್ವಾಸವನ್ನೇ ನಾವಿಂದು ಕುಗ್ಗಿಸಿದರೆ ಆತ ಮಕ್ಕಳಿಂದ ಉತ್ತಮ ಭವಿಷ್ಯ ನಿರ್ಮಿಸಲಾರ,ಸಂಬಳಕ್ಕಾಗಿ ದುಡಿಯುವ ಒರ್ವ ಕಾರ್ಮಿಕನಾಗಿ ಬದಲಾಗುತ್ತಾನೆ ಅಷ್ಟೇ.

ವಿದ್ಯಾರ್ಥಿಗಳು ದಾರಿ ತಪ್ಪಿ ಅಥವಾ ತಪ್ಪು ದಾರಿ ನಡೆದಾಗ ಓರ್ವ ಶಿಕ್ಷಕ ಅದನ್ನು ಶಿಕ್ಷಿಸಲೂ/ಖಂಡಿಸಲೂ ಹಿಂದೆ ಮುಂದೆ ನೋಡುವಂತಾದ ಪರಿಸ್ಥಿತಿ ಹೀಗೇ ಮುಂದುವರಿದರೆ ಆತ “ಶಿಕ್ಷಕನ ಬದಲು ವಿದ್ಯಾರ್ಥಿ ಹಾಗೂ ಸಮಾಜದ ಅವನತಿಗೆ ಮೂಕ ಪ್ರೇಕ್ಷಕ”ನಾಗುತ್ತಾನೆ ಅಷ್ಟೇ.